La mare au diable

La mare au diable (La diabla lageto) estas romano de George Sand rakontante simplan sed tre senteman amhistorion en la kamparo de Berry, en centra Franclando kun la celo montri la dignon kaj moralecon de la kamparanoj. Ĝi ankaŭ ilustras la sociajn kaj familiajn premojn pri geedziĝo ĉirkaŭ 1840, prezentante geedziĝon ne nur kiel ekonomian aranĝon sed kiel aferon de sentoj kaj reciproka respekto.

Intrigo

La ĉefa heroo, la juna plugisto Germain, estas vidvo kun tri infanoj, kiun lia bopatro Maurice instigas rehavigi edzinon por bone prizorgi la infanojn kaj la bienon. Li do ekvojaĝas por viziti riĉetan, sed morale dubindan vidvinon, proponitan al li kiel prudenta solvo, dum kun li iras lia filĉjo Pierre kaj la deksesjara paŝtistineto Marie, kiu serĉas dungon en alia farmo.

Dumvoje la triopo perdiĝas en la arbaro apud malbonaŭgura marĉeto nomata Mare au diable, kie ili pasigas frostan nokton, kun babilado, preĝoj kaj zorgo de unu pri la alia. Tie eknaskiĝis silenta amrilato inter Germain kaj Marie, sed ambaŭ provas subpremi siajn sentojn: Germain pro respekto al la familio kaj al la sociaj atendoj, Marie pro sia malriĉeco kaj la aĝodiferenco.

Poste Germain vizitas la celitan vidvinon kaj malkovras ŝian egoisman kaj malseriozan konduton, kio klarigas al li, ke pura ekonomia rezonado ne sufiĉas por feliĉa geedziĝo.  Samtempe Marie devas fuĝi el sia nova dungofarmo, ĉar la mastro kondutas diable, profitante el ŝia vundebleco; ŝi denove kuniĝas kun Germain ĉe la sama marĉo, kiu tiel akiras simbolan signifon kiel loko de tento, danĝero kaj morala elekto. 

Post la reveno al la vilaĝo, sekvas periodo de hezitoj kaj silentaj suferoj, ĝis la bopatrino de Germain rimarkas lian malĝojon kaj instigas lin rekonsideri sian veran amon.  Fine Marie konfesas la reciprokecon de la sentoj; la familio akceptas la elekton, kaj la romano finiĝas per geedziĝo kiu unuigas amon, familiajn bezonojn kaj socian harmonion. Ofte kvazaŭ kompletigo estas aneksaĵo priskribanta kamparanajn nuptokutimojn en Berry.

Estiĝo kaj kunteksto

Ĉi romano aperis en 1846, en la mezo de la verkista kariero de George Sand, kaj estas unu el ŝiaj plej konataj kamparaj romanoj. Ŝi inspiriĝis de la pejzaĝoj kaj popoltradicioj de sia naskiĝregiono Berry, celante kontraŭstari la tiutempan burĝan malestimon kontraŭ kamparanoj kaj montri ilin kiel moralajn, sentoriĉajn kaj penskapablajn estaĵojn.

La romano naskiĝas ankaŭ el la ideo, ke geedziĝo devas baziĝi sur libere elektita amo, ne nur sur mono aŭ socia kalkulo, kio respegulas la humanisman kaj iom socialisman sentemon de Sand. Per la figuroj de Germain kaj Marie, Sand do virinigas la ĝenron de tradicia kavalira serĉadrakonton, donante gravan internan vojon al juna virino kiu ekkonscias pri siaj rajtoj, deziroj kaj morala forto.

Literaturo
Brigitte Lane: "Voyage et initiation dans La Mare au diable" - ĉe: Études françaises 24/1988, p. 71-88  
Jean-Marie Privat: "La Mare au diable ou comment faire le populaire" - ĉe: LAHIC, julio 2004
F. Hamilton, James: "Gender Convergence in Sand's La Mare au Diable. A Contrasexual Reading" - ĉe: James Day (eld.): Queer Sexualities in French and Francophone Literature and Film, Rodopi 2007, pp. 73–86, ISBN 9789042022652

Eksteraj ligiloj
teksto en angla traduko 
Vikifontaro

kategorio:Romanoj
kategorio:Franclingva literaturo 
kategorio:Aperis en 1846